বাগডোগরা বিমানবন্দরে জরুরি অবতরণ অর্থমন্ত্রীর বিমান! আচমকা কী হল?

ওয়েব ডেস্ক: ভুটান সফরে (Bhutan) যাওয়ার পথে বিপাকে পড়লেন কেন্দ্রীয় অর্থমন্ত্রী নির্মলা সীতারমন (Nirmala Sitaraman)। বৃহস্পতিবার দুপুরে তীব্র ঘূর্ণাবর্ত ও ভারী বৃষ্টির জেরে অর্থমন্ত্রীর বিমানের (Nirmala Sitaraman Flight Emergency Landing) জরুরি অবতরণ হয় বাগডোগরা বিমানবন্দরে।

জানা গিয়েছে, অর্থমন্ত্রীর বিমানটি ভুটানের থিম্পুর উদ্দেশে রওনা দিয়েছিল। কিন্তু কিছুক্ষণের মধ্যেই আকাশপথে প্রবল অস্থিরতা দেখা দেয়। বজ্রবিদ্যুৎ সহ বৃষ্টি ও ঘন মেঘ আর দমকা হাওয়ার কারণে পাইলট নিরাপত্তার স্বার্থে বিমানটিকে বাগডোগরায় নামিয়ে আনেন বলে সূত্রের খবর। বিমানবন্দর কর্তৃপক্ষ তড়িঘড়ি সমস্ত ব্যবস্থা করেন।

আরও পড়ুন: উত্তরবঙ্গে ফের দুর্যোগ! বন্ধ হল সন্দাকফু

অর্থমন্ত্রীর এই ভুটান সফরের মূল লক্ষ্য ছিল দুই দেশের আর্থিক ও সাংস্কৃতিক সহযোগিতা বৃদ্ধি করা। থিম্পুতে তাঁর ভুটানের রাজা জিগমে খেসর নামগিয়েল ওয়াংচুক ও প্রধানমন্ত্রী দাশো চেরিং তোবগের সঙ্গে বৈঠক করার কথা ছিল। আলোচনার মূল বিষয়গুলির মধ্যে রয়েছে হাইড্রো পাওয়ার, ডিজিটাল পেমেন্ট, টেকসই উন্নয়ন ও পর্যটন খাত।

আবহাওয়া দফতর সূত্রে খবর, উত্তরবঙ্গ ও পার্শ্ববর্তী এলাকাজুড়ে নিম্নচাপের প্রভাবে টানা বৃষ্টি চলছে। ঘন মেঘের কারণে বিমান চলাচলে সমস্যা দেখা দিয়েছে। ভুটান ও উত্তর-পূর্ব ভারতের বেশ কিছু রুটে বিমান পরিষেবা সাময়িকভাবে স্থগিত করা হয়েছে।

সূত্রের খবর, আবহাওয়া খারাপ থাকায় এদিন ভুটান যাত্রা বাতিল করেন অর্থমন্ত্রী। বৃহষ্পতিবার রাতে তিনি শিলিগুড়িতেই অবস্থান করছেন বলে প্রশাসন সূত্রে খবর।